Veszélyes anyagokkal kapcsolatos eseményekkel, súlyos balesetekkel összefüggő katasztrófavédelmi feladatok

1. Eljáró hatóság

A megyei/fővárosi katasztrófavédelmi igazgatóság a veszélyes anyagokkal kapcsolatos súlyos baleset, veszélyes anyagokkal kapcsolatos esemény körülményeinek kivizsgálása érdekében a tudomásszerzést követően haladéktalanul, de legfeljebb 3 napon belül hatósági ellenőrzést tart.

2. Eljárás rendje

2.1. Üzemeltetői tájékoztatás

A veszélyes üzem üzemeltetője a veszélyes üzemben bekövetkezett veszélyes anyagokkal kapcsolatos súlyos balesetet, eseményt haladéktalanul bejelenti, az igazgatóság ügyeletén keresztül, távbeszélőn az iparbiztonsági hatóságot haladéktalanul tájékoztatja. A bejelentésében tájékoztatja a hatóságot a veszélyes anyagokkal kapcsolatos súlyos baleset, esemény körülményeiről; a veszélyes anyagokkal kapcsolatos súlyos balesetben, eseményben szereplő veszélyes anyagokról, a lakosságra, az anyagi javakra és a környezetre gyakorolt hatások értékeléséhez szükséges adatokról; valamint a megtett intézkedésekről.

Az azonnali bejelentésen túl az üzemeltető a vonatkozó jogszabály alapján az igazgatóság részére az adott üzemben történt veszélyes anyagokkal kapcsolatos súlyos balesetről, eseményről, annak bekövetkezését vagy az arról való tudomásszerzést követő 24 órán belül írásbeli adatszolgáltatást nyújt be a vonatkozó jogszabályban előírt tartalommal. Amennyiben az üzemeltető a jogszabályban foglalt haladéktalan tájékoztatási, adatszolgáltatási kötelezettségének nem tesz eleget, katasztrófavédelmi bírsággal sújtható.

2.2. Esemény kivizsgálásának körülményei

A hatóság a veszélyes anyagokkal kapcsolatos súlyos baleset, veszélyes anyagokkal kapcsolatos esemény körülményeinek kivizsgálása érdekében a tudomásszerzést követően haladéktalanul, de legfeljebb 3 napon belül hatósági ellenőrzést tart. Az ellenőrzés során jegyzőkönyvet vesz fel.

2.3. Polgármester tájékoztatása

Az igazgatóság az üzemeltetőtől kapott adatszolgáltatás egy másolati példányát továbbítja a veszélyeztetett település polgármestere részére.

2.4. Üzemeltetői kivizsgálás nyomonkövetése

Az üzemeltető az esemény/súlyos baleset műszaki, szervezeti és irányítási rendszerrel kapcsolatos körülményeit kivizsgálja és annak eredményéről az igazgatóságot tájékoztatja.

2.5. Hatósági feladatok veszélyes anyagokkal kapcsolatos súlyos baleset kapcsán.

Amennyiben az esemény veszélyes anyagokkal kapcsolatos súlyos balesetnek minősült, a hatóság az üzemeltetői jelentés kézhezvételtől számított 8 napon belül tájékoztatja a veszélyeztetett település polgármesterét a bekövetkezett veszélyes anyagokkal kapcsolatos súlyos balesetről és a következmények csökkentésére tett intézkedésekről. A hatóság a bekövetkezett veszélyes anyagokkal kapcsolatos súlyos balesetről és a következmények mérséklésére tett intézkedésekről tájékoztatja az érintett személyeket.